Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 97/534/ΕΚ σχετικά με την απαγόρευση της χρήσης υλικών που παρουσιάζουν κίνδυνο από άποψη μεταδοτικών σπογγωδών εγκεφαλοπαθειών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η προτεινόμενη απόφαση αναβάλλει την έναρξη ισχύος της απόφασης 97/534/ΕΚ της Επιτροπής, η οποία θέτει τους κανόνες σχετικά με την απαγόρευση της χρήσης υλικών που παρουσιάζουν κίνδυνο από άποψη μεταδοτικών σπογγωδών εγκεφαλοπαθειών (ΕΥΚ), για 3 μήνες.

Στις 24 Νοεμβρίου η Επιτροπή εν σώματι συμφώνησε να υποβάλλει 2 προτάσεις στην Μόνιμη Κτηνιατρική Επιτροπή (ΜΚΕ) προς συζήτηση και γνωμοδότηση, ανάλογα με την πρόοδο που επιτεύχθηκε. Η πρώτη ουσιαστική πρόταση αντικαθιστά και καταργεί τις διατάξεις της απόφασης 97/534/ΕΚ και τηρεί την πρόσκληση που απηύθυνε στην Επιτροπή το Συμβούλιο τον Μάρτιο του 1998 να χρησιμοποιήσει ως βάση για την κατάλληλη πρόταση όσον αφορά τα ΕΥΚ τον Κώδικα του ΔΓΕ για την ΣΕΒ. Η δεύτερη μικρότερη πρόταση αναβάλλει την έναρξη ισχύος, για τρεις μήνες, της υφισταμένης απόφασης της Επιτροπής (97/534/ΕΚ) για την απαγόρευση των ΕΥΚ, εάν υπάρχει πρόοδος για τα ανωτέρω. Στις 26 Νοεμβρίου οι προτάσεις αυτές συζητήθηκαν πρώτα με τα κράτη μέλη σε μια ομάδα εργασίας της ΜΚΕ, η οποία κατέληξε σε διάφορες τροποποιήσεις της ευρύτερης ουσιαστικής πρότασης. Στις 8 Δεκεμβρίου και οι δύο προτάσεις, η ουσιαστική με την τροποποιημένη μορφή της, υποβλήθηκαν στην ΜΚΕ. Αν και τα περισσότερα κράτη μέλη θεώρησαν ότι η ουσιαστική πρόταση είναι μια καλή βάση για τους μελλοντικούς κανόνες σχετικά με τα ΕΥΚ, προέβαλαν αντιρρήσεις, ζητώντας αντ'αυτής την αναβολή εφαρμογής της απόφασης 97/534/ΕΚ. Δεν έγινε ψηφοφορία για την ουσιαστική πρόταση. Τελικά, η ΜΚΕ εξέδωσε αρνητική γνώμη επί της μικρότερης πρότασης για τρίμηνη αναβολή, δηλώνοντας και πάλι ότι η αναβολή πρέπει να δίνει τη δυνατότητα να ληφθεί υπόψη η προσεχής γενική συνέλευση του ΔΓΕ τον Μάιο στο Παρίσι.

Τα αποτελέσματα της ψηφοφορίας ήσαν:

Υπέρ: DK, ES, IR, PO, SV, UK

Κατά: DE, EL, FR, IT, LU, NL, OS, FIN

Αποχή: BE

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την τροποποίηση της απόφασης 97/534/ΕΚ σχετικά με την απαγόρευση της χρήσης υλικών που παρουσιάζουν κίνδυνο από άποψη μεταδοτικών σπογγωδών εγκεφαλοπαθειών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς [1], όπως τροποποιήθηκε τελευταία από την οδηγία 92/118/ΕΟΚ [2], και ιδίως το άρθρο 9 παράγραφος 4,

[1] ΕΕ L 395 της 30.12.1989, σ. 13.

[2] ΕΕ L 62 της 15.3.1993, σ. 49.

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς [3], όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 10 παράγραφος 4,

[3] ΕΕ L 224 της 18.8.1990, σ. 29.

την οδηγία 97/78/ΕΚ του Συμβουλίου της 18ης Δεκεμβρίου 1997 για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες [4], και ιδίως το άρθρο 22,

[4] ΕΕ L 24 της 30.1.1998, σ. 9.

την πρόταση της Επιτροπής,

Εκτιμώντας τα εξής:

(1) Η Επιτροπή εξέδωσε στις 30 Ιουλίου 1997 την απόφαση 97/534/ΕΚ σχετικά με την απαγόρευση της χρήσης υλικών που παρουσιάζουν κίνδυνο από άποψη μεταδοτικών σπογγωδών εγκεφαλοπαθειών [5], όπως τροποποιήθηκε τελευταία από την απόφαση 98/745/ΕΚ του Συμβουλίου [6]. Η απόφαση 97/534/ΕΚ εφαρμόζεται από τις 31 Δεκεμβρίου 1999.

[5] ΕΕ L 216 της 8.8.1997, σ. 95.

[6] ΕΕ L 358 της 31.12.1998, σ. 113.

(2) Ωστόσο, απαιτείται περισσότερος χρόνος για την εξέταση των επιπτώσεων της εν λόγω απόφασης σε ένα ευρύ φάσμα προϊόντων και για την εξέταση των νέων επιστημονικών στοιχείων. Πρέπει συνεπώς να αναβληθεί η έναρξη εφαρμογής της απόφασης 97/534/ΕΚ.

(3) ότι η Μόνιμη Κτηνιατρική Επιτροπή δεν έδωσε θετική γνώμη.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 10 της απόφασης 97/534/ΕΚ, η ημερομηνία "31η Δεκεμβρίου 1999" αντικαθίσταται από την ημερομηνία "31η Μαρτίου 2000".

Άρθρο 2

Η παρούσα απόφαση εφαρμόζεται από 31ης Δεκεμβρίου 1999.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος